### | | | | --- | --- | | | | | --- | | **Byråd** 26. april 2016 Sagsnr. 710-2015-67733 Dok.nr. 710-2016-162965 Sagsbehandler DPDSCH | | 80.                 Beretning om magtanvendelser i 2015 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Servicelovens kapitel 24 |

###

**SAGENS INDHOLD**

Byrådet skal følge udviklingen i magtanvendelser overfor
voksne, der ikke kan tage vare på egne interesser. Magtanvendelse foregår, når kommunens
personale foretager fysiske indgreb i borgerens ret til at bestemme over eget
liv for at give den nødvendige omsorg.

Byrådet modtager en årlig beretning om magtanvendelser.
Beretningen for 2015 er vedlagt som bilag. Beretningen indeholder en oversigt
over de indberetninger, som Favrskov Kommune har modtaget i henholdsvis 2013,
2014 og 2015. Oversigten er fulgt op af en beskrivelse af udviklingen samt
forslag til fokusområder for fremtiden.

Med baggrund i beretningen træffer Byrådet beslutning om
hvilken indsats, der er behov for fremover for at forebygge anvendelse af magt.

**VURDERING**

Sammenlignet med 2014 er der sket en lille stigning i
antallet af magtanvendelser på både ældreområdet samt handicap- og
psykiatriområdet. Det samlede antal indberetninger på ældreområdet er steget
fra 15 i 2014 til 21 i 2015. På handicap- og psykiatriområdet er de tilsvarende
tal 40 og 42.

Det gælder for begge områder, at det samlede antal
indberetninger er fordelt på få borgere, og derfor er antallet af indberetninger
meget afhængig af omstændighederne omkring de konkrete borgere. Der er ikke
tilstrækkelig store udsving i tallene til, at de nødvendigvis kan betragtes som
udtryk for generelle tendenser.

På handicap- og psykiatriområdet er den mest markante
ændring fra 2014 til 2015, at antallet af indberetninger om brug af nødret og nødværge
er steget fra 1 til 13. Social og Sundhed vurderer, at det skyldes, at målgruppen
på det psykiatriske bo-tilbud Nicklas Sørensen i højere grad end tidligere består af
unge selvskadende borgere. Der opstår af og til behov for at fastholde de unge
for at beskytte dem mod sig selv.

Det er Social og Sundheds vurdering, at der blandt ledere
og medarbejdere er stort fokus på at forebygge og undgå magtanvendelser. Der
foregår løbende undervisning om reglerne samt en tæt opfølgning i forhold til
både medarbejdere og borgere, når der har været anvendt magt. Dette sker dels
for at hindre og forebygge magtanvendelser i fremtiden, og dels for at bearbejde
de hændelser, der har været.

Social og Sundhed vurderer, at beretningen om
magtanvendelse for 2015 giver anledning til at fortsætte følgende aktiviteter:

· At øge kendskabet til regelsættet i form af for eksempel kurser
for medarbejderne. Der er særligt fokus på nye målgrupper og nye medarbejdere.

· At informere om anvendelse af socialpædagogiske tiltag som
alternativ til brug af magt.

· At udvikle borgernes handleplaner, så det i højere grad
dokumenteres og tydeliggøres, hvilke initiativer der arbejdes med for at undgå
brugen af magt.

· At der tages hånd om det personale, der har været involveret i
magtanvendelse. Det kan for eksempel ske i form af supervision eller drøftelse
af episoden på personalemøder.

Social og Sundhed vurderer, at
det ikke aktuelt er nødvendigt at iværksætte nye tiltag for at forebygge og
begrænse magtanvendelse på handicap- og psykiatriområdet.

Social og Sundhed har 15. marts
2016 modtaget høringssvar fra Handicaprådet, som har gennemgået beretningen og
taget den til efterretning.

Social og Sundhed har 16. marts
2016 modtaget høringssvar fra Ældrerådet. Ældrerådet bemærker, at der har der
været en lille stigning i antallet af indberetninger om ulovlig fastholdelse i
hygiejnesituationer. Ældrerådet anerkender, at det kan være nødvendigt at bruge
fastholdelse i hygiejnesituationer af hensyn til borgerens værdighed.
Ældrerådet mener, at efteruddannelse af personalet er vigtigt, så der til
stadighed er fokus på at undgå magtanvendelse af hensyn til både borgere og personale.
Det er vigtigt, at der er kollegial supervision til rådighed for personale, der
har været involveret i magtanvendelse.

Social og Sundhed bemærker, at
Ældrerådets anbefaling om efteruddannelse og supervision af personalet indgår i
indsatsen for at forebygge magtanvendelse.

**ØKONOMI**

Der er ingen økonomiske konsekvenser.

**INDDRAGELSE**

Beretningen om magtanvendelser har været i høring i
Handicaprådet og Ældrerådet.

**INDSTILLING**

Direktøren for Social og Sundhed indstiller til Byrådet:

1. At beretningen tages til efterretning.

2. At de
indsatser, som fremgår af sagen, godkendes.

**BESLUTNING**

***Social- og Sundhedsudvalget, 5. april 2016:***

Fraværende:Ingen

Indstilles godkendt.

***Økonomiudvalget, 19. april 2016:***

Fraværende:Stephan Mortensen

Indstilles godkendt.

**Bilag**

|  |  |
| --- | --- |
| Beretning om magtanvendelse i 2015 | 710-2015-360856 |
| Høringssvar fra Handicaprådet | 710-2016-135123 |
| Høringssvar fra Ældrerådet | 710-2016-118568 |